Ernest Vander Linden
Den Ernest Jean Joseph Vander Linden, gebuer de 4. Mäerz 1886 zu Ixelles a gestuerwen den 13. August 1974 um Briddel, war deen éischte Privatbanquier zu Lëtzebuerg.

Hien huet seng Bankgeschäfter am Ufank ënner dem Numm Bankgeschäft E. Vander Linden, respektiv Banque E. Vander Linden gefouert. D'Bank war nieft dem Aldringer um Eck Boulevard Royal / Avenue Monterey.

Den Ernest Vander Linden war och Generalagent fir Lëtzebuerg vun 2 Assurancëgesellschaften.

Den 1. August 1907 gouf den Ernest Vander Linden als Generalagent fir Lëtzebuerg vun der Compagnie d'assurances sur la vie « Le Kosmos» agrééiert.

Den 23. Abrëll 1908 gouf den Ernest Vander Linden als Generalagent fir Lëtzebuerg vun der Compagnie de Bruxelles pour l'assurance à primes contre l'incendie agrééiert.

Am Juli 1919 gouf mat der Fusion vum Bankgeschäft E. Vander Linden mam Crédit Central du Brabant zu Bréissel, d'Banque Belgo-Luxembourgeoise S.A. gegrënnt.

Den Haaptsëtz war zu Bréissel, ufanks op 22, rue d'Arlon, a spéider op 3, Boulevard Anspach. D'lëtzebuergesch Aktivitéite goufen als Succursale gefouert.

De 5. Oktober 1919 gouf hien Agent Consulaire vun der Belsch zu Lëtzebuerg. Den 30. Mäerz 1920 gouf hien zum Vizekonsul vun der Belsch ernannt an hie krut d'Exequatur den 20. Abrëll 1920.

Hien huet den 10. Februar 1921 d'Villa vun der Famill Saur-Koch, déi op Nr. 20 um Boulevard Royal louch zum Präis vun 195.000 Frang gesteet an ass mat senger Famill erageplënnert. Aus der Villa gouf spéider den Hotel Rix.

Enn 1923 gouf de Lëtzebuerger Deel vun der Banque Belgo-Luxembourgeoise S.A. vun der BGL opkaaft an de belschen Deel ass un d'Mammegesellschaft vun der BGL, der Société Générale de Belgique, gaangen.

Duerno huet den Ernest Vander Lindern Bankgeschäfter ënner der Bezeechnung Centrale d'achat et de vente des valeurs luxembourgeoises non cotées en Bourse respektiv An- und Verkaufszentrale für luxemburger Wertpapiere ohne Börsennotiz gefouert.

Den 10. November 1924 gouf hien zum Konsul vun der Belsch ernannt an hie krut d'Exequatur den 10. Januar 1925. An där Funktioun war hie bis de 15. Oktober 1926.

Hie war den éischten Honorarkonsul vun der Tschechoslowakei zu Lëtzebuerg. Hie krut de 6. Dezember 1923 seng Ernennung an d'Exequatur den 20. Mee 1924 an e war bis 1928 an där Funktioun.

Den Ernest Vander Linden war eng vun den éischte Persounen, déi den 1. Februar 1929 agreéiert goufe fir op der nei gegrënnter Bourse däerfen ze handelen.

Am Abrëll 1929 gouf hie an d'Commission de la Bourse gewielt. Uganks 1930 huet hie seng Demissioun agereecht.

Den Ernest Vander Linden war mat der Adolphine Funck (22.06.1889 - 13.05.1982, d'Niess vum Pierre Funck) bestuet; si haten 3 Kanner. Hie läit um Nikloskierfecht um Lampertsbierg begruewen.

Gielercher 
 Chevalier vum Ordre de la Couronne duerch den Arrêté Royal vum 15/10/1926
 Chevalier vum Ordre de Léopold duerch den Arrêté Royal vum 26/11/1930

Gebuer 1886
Gestuerwen 1974
Belsch Banquieren
Chevalier vum Ordre de Léopold
Chevalier vum Ordre de la Couronne
Belsch Konsulen